Milan Sýkora (geológ)

doc. RNDr. Milan Sýkora, CSc. (* 22. september 1946, Bratislava† 16. december 2023, Bratislava) bol slovenský geológ a univerzitný pedagóg, docent (2003).

 Život 
Narodil sa 22. septembra 1946 v Bratislave. Do začiatku 50. rokov žil s rodičmi v Petržalke. Neskôr sa s rodinou presťahoval do Liptovského Mikuláša. Absolvoval Strednú technickú lesnícku školu v Liptovskom Hrádku, kde maturoval v roku 1967.

Na Prírodovedeckej fakulte Univerzity Komenského v Bratislave absolvoval odbor základná geológia. V roku 1972 získal titul promovaný geológ (p. g.). Následne nastúpil na Geologický ústav SAV v Bratislave, kde však pôsobil iba krátko a od roku 1973 bol zamestnaný na Katedre geológie a paleontológie Prírodovedeckej fakulty UK. Pôsobil pod vedením prof. Milana Mišíka.Cambel, B., Slavkay, M., Kaličiak, M.: Významní slovenskí geológovia. Biografia, Veda, 2000, Bratislava, s. 420 - 421

V roku 1975 získal titul RNDr. prácou na tému Geologické pomery SZ časti Veľkej Fatry. V roku 1986 obhájil dizertačnú prácu na tému Sedimenty rozhrania triasu a jury vo vybraných lokalitách krížňanského príkrovu Vysokých Tatiera a získal titul kandidáta geologických vied (CSc.). V roku 2003 bol habilitovaný a získal hodnosť docent. Pôsobil na Katedre geológie a paleontológie až do svojho odchodu do dôchodku. Prednášal hlavne všeobecnú geológiu a karbonátovú sedimentológiu. Vychoval množstvo diplomantov a doktorandov (napr. A. Lačný).

Medzi jeho najvýznamnejšie výsledky patrili výskum sedimentológie karbonátových hornín a petrograficko-mikrofaciálny výskum exotických zlepencov bradlového pásma, analýza ťažkých minerálov kriedových flyšových sedimentov bradlového pásma a vnútrokarpatských jednotiek, či analýza výskytov mezozoických vulkanitov Slovenska. Je autorom alebo spoluautorom definícií viacerých litostratigrafických jednotiek, napr. kopienecké súvrstvie alebo podhradský vápenec. Pri terénnej práci vynikal svojimi pozorovacími schopnosťami. Jeho nález belemnita umožnil datovanie hornín melanže meliatika pri Jaklovciach. Oveľa známejší objav však predstavuje jeho prvý nález stôp dinosaura na slovenskom území v Tichej doline spolu s J. Michalíkom. 

Riešil aj rad aplikovaných projektov zameraných na spracovanie horninového materiálu z mezozoického podložia hlbokých vrtov (napr. vrty Senica-1, FGTB-1). Podieľal sa na dokumentovaní prieskumnej štôlne tunela Višňové-Dubná skala.

Bol ženatý, mal dvoch synov a dcéru.

 Dielo 
Medzi jeho najvýznamnejšie práce patria:
 Michalík, J., Planderová, E., Sýkora, M., 1976: To the stratigraphic and paleogeographic position of the Tomanová-formation in the uppermost Triassic of the west Carpathians. Geologický zborník - Geologica Carpathica, 27, 2, s. 299-318
 Mišík, M., Sýkora, M., 1981: Pieninský exotický chrbát rekonštruovaný z valúnov karbonátových hornín kriedových zlepencov bradlového pásma a manínskej jednotky. Západné Karpaty. Séria Geológia, Zv. 7, s. 7-111.
 Mišík, M., Sýkora, M., Jablonský, J., 1991: Strihovské zlepence a juhomagurská kordiléra. Západné Karpaty, Séria Geológia, 14, s. 7-72.
 Aubrecht, R., Méres, Š., Sýkora, M., Mikuš, T., 2009: Provenance of the detrital garnets and spinels from the Albian sediments of the Czorsztyn Unit (Pieniny Klippen Belt, Western Carpathians, Slovakia). Geologica Carpathica, 60, 6, s. 463-483

 Referencie 

Kategória:Slovenskí geológovia
Kategória:Absolventi Univerzity Komenského
Kategória:Vyučujúci na Prírodovedeckej fakulte Univerzity Komenského v Bratislave
Kategória:Osobnosti z Bratislavy